Choma, Igor, poslanec NR SR (2014-09-18):
Vážený pán predseda, dámy a páni, predkladám do druhého čítania návrh zákona, ktorý reaguje na dlhodobo pretrvávajúcu nedostatočnú úpravu regulácie v oblasti vonkajšej reklamy, ktorá spôsobuje neprimerané rozšírenie čiernych stavieb reklamných zariadení, ako aj reklamných zariadení, ktoré nie sú jednoznačne pevne spojené so zemou, de facto sa obchádzajú podmienky a povinnosti stavebného zákona a reaguje na vizuálny zhluk z nadmerného počtu reklamných zariadení, ktoré môžete vidieť po mestách, popri cestách prvej triedy aj popri iných komunikáciách. Návrh zákona, samozrejme, reflektuje pripravovanú rekodifikáciu stavebného zákona, ktorý príde do Národnej rady pravdepodobne ešte v tomto roku, a s ohľadom na závažnosť a komplikovanosť celej rekodifikácie, ako aj aktuálnu spotrebu úpravy vonkajšej reklamy návrh zákona rieši problematiku vonkajšej reklamy v platnom znení stavebného zákona s tým, že jeho aplikácia môžeme pred prijatím nového zákona vyčistiť prostredie a nastaviť pravidlá novej regulácie. Chcem povedať, že sme, samozrejme, veľmi úzko komunikovali tento zákon s ministerstvom dopravy a aj nový zákon, stavebný zákon, ktorý vyjde, bude mať presne tieto ustanovenia, pokiaľ budú schválené v parlamente tak, aby sme nezavádzali znova nejaké nové pravidlá po schválení nového stavebného zákona. Negatívnymi dopadmi doterajšej úpravy boli alebo sú najmä nejednotné postupy a nekonanie stavebných úradov, nemožnosť odstránenia čiernych stavieb, obštrukcie pri výkone práv ako vlastníkov pozemkov, na ktorých tieto stavby stoja, zhoršujúce sa podnikateľské prostredie pre podnikateľov, ktorí postupujú v súlade so zákonom, získavanie neprimeranej konkurenčnej výhody pre osoby, ktoré konajú nezákonne umiestňovaním veľkých reklamných zariadení na betónové kvádre, ďalej nedostatočná a dlhotrvajúca vymožiteľnosť práv dotknutých osôb. A toto všetko vplýva, samozrejme, na demotiváciu slušného podnikateľského prostredia, spôsobuje bujnenie správania sa, ktoré nie je v súlade so zákonom alebo ho obchádza. Neregulovanie zaťažuje životné prostredie a tým znižuje, samozrejme, kvalitu života spoločnosti. Návrh zákona sprísňuje aj zákon o regulácii povoľovania vonkajšej reklamy a zrušuje sa možnosť dodatočného povolenia stavby. Týmto zákonom navrhujem prekvalifikovať doterajšie reklamné zariadenie na reklamné stavby, ktoré sa budú deliť pre účely konania aj poplatkov podľa veľkosti najväčšej reklamnej plochy. Návrh zákona zavádza dve skrátené konania o odstránenie nedovolenej reklamnej stavby pre vlastníka pozemku alebo osobu, ktorá má pozemok v správe, na ktorom je umiestnená nedovolená reklamná stavba. Za čierne stavby sa navrhuje pokuta, teda ukladanie pokút pevnými sumami, teda už tam nebude môcť byť od – do, aby nikto nešpekuloval, alebo keď niekto, alebo takto, keď dostal niekto vysokú pokutu, samozrejme, ihneď sa odvolával s tým, že pokuta je príliš vysoká, čím sa naťahovalo a odďaľovalo celé konanie o odstránení stavby, takže zavádza sa jednotná sadzba a tým sa isto odstránia práve tie prieťahy vo vymáhaní pokút v odvolacích konaniach. Návrh zákona tiež uvádza novú formu koregulácie vonkajšej reklamy, v rámci ktorej by sa na odstraňovaní a likvidácii nelegálnych stavieb mohlo podieľať aj združenie zástupcov vlastníkov reklamných stavieb. Návrh zákona upravuje aj súvisiace právne predpisy, a to cestný zákon, v ktorom sa sprísňujú podmienky pre umiestňovanie reklamných stavieb mimo obcí a miest pri diaľniciach, cestách pre motorové vozidlá, cestách prvej triedy, ktoré sú medzinárodnými cestnými ťahmi. Zo zákona o správnych poplatkoch sa navrhuje úprava, ktorá súvisí so zavedením definície pre reklamné stavby a ich členenia podľa najväčšej reklamnej plochy. Predkladaný návrh je v súlade s Ústavou Slovenskej republiky, zákonmi Slovenskej republiky, medzinárodnými zmluvami a inými medzinárodnými dokumentmi a prijatie tohto návrhu zákona a jeho aplikácia v praxi si nevyžaduje výdavky zo štátneho rozpočtu. Návrh zákona bude mať aj pozitívny aj negatívny dopad na podnikateľské prostredie v oblasti vonkajšej reklamy a životné prostredie, teda na životné prostredie bude mať negatívny, teda pozitívny dopad, resp. nebude mať žiadny dopad, ale v každom prípade bude mať pozitívny aj negatívny na podnikateľské prostredie. A ako som už povedal na začiatku, ten negatívny bude predovšetkým dopad na podnikateľov, ktorí nekonajú a nerobia svoju prácu v súlade so zákonom. Ďakujem pekne.